**Beszámoló**

**a Tiszaalpári Árpád Fejedelem Általános Iskola**

**„Iskolakert – programjáról”**

Tiszaalpár, 2019. május 22.

Iskolánk, a Tiszaalpári Árpád Fejedelem Általános Iskola az Iskolakert programra ebben a tanévben nyújtotta be pályázatát. A programot eredetileg a délutáni tanulószobás, napközis foglalkozások színesítésére szántuk. A pályázat megvalósítása közben azonban szélesítettük a résztvevők körét.

Az iskolakertet a települési önkormányzatól kapott 16 m x 16 m -es területen és az iskolaudvar egy részén hoztuk létre. A 256 cm2-es területen ágyásokat alakítottunk ki, csöpögtető rendszerrel láttuk el. Az iskola melletti területen gyógynövénykert működik. Az iskolai nyílászáró cserék és tornaterem felújítások miatt ezek a területek részben áldozatul estek a munkálatoknak, de amit tudtunk, megmentettünk. A különböző területeket sövény választja el, aminek ápolása szintén része az iskolakertnek. Intézményünk Örökös Ökoiskola, így a kert létrehozása és művelése, valamint az ökoiskola egyes elemei (komposztálás, csapadékgyűjtés, gondozott zöldfelület, dísznövények telepítése az udvaron) szorosan összekapcsolódtak az iskolakert programjával.

Iskolánk tanulólétszáma 317 fő. Az iskolakert programjában osztályonként két ökomanó vesz részt, ez 34 tanulót jelent. Ezen felül az alsó tagozatos napközis csoportok tanulói a virágok ápolásában vesznek részt, heti váltásban csoportonként 2 fő tevékenykedik ezen a területen. A felső tagozatos tanulószobai csoportokból önkéntes alapon 6-10 fő megy ki a veteményesbe. A sövénynyírást három 8. osztályos fiú vállalta fel. Iskolánkban most van tervezés alatt az iskolakert logója.

Az iskolakert programnak köszönhetően intézményünk különböző eszközökkel gazdagodott. Kaptunk 2 locsolót, ásókat, 1 nagy talicskát, kézi permetezőt, kisgereblyéket, nagy gereblyéket, hegyes kapákat, karasolókapákat, kaparókat, gumikesztyűket és slagot. A szerszámok különböző nyéllel rendelkeznek ami, minden korosztálynak megfelelő. A kertbe érkezett vetőmag: borsó, répa, gyökér, zeller, hagyma, burgonya. Mivel az egységcsomagot csak május közepén kaptuk meg, így az Önkormányzattól átvett földterületen jelenleg még csak a talajmarózás (bérmunka) és a kis kerti parcellák kijelölése, valamint a csöpögtető rendszer kiépítése történt meg. A parcellákba most már csak a burgonyát, a répát, gyökeret és egyes virágmagvakat tudtunk beültetni. Az öko-manók közreműködésével történt meg a veteményezés. Fényképezni erről még túl sokat nem tudtunk, mivel az esős időjárás, s a kései vetőmag kiszállítás miatt még nem bújtak ki a növények.

Szintén a programnak köszönhetjük, hogy egy kolléganő rész vehetett továbbképzésen, ahol sok új ismerettel gazdagodott mind az iskolakert programmal kapcsolatban, mind az ökoiskola elemeit illetően. Nagyon hasznosnak tartjuk a mentor személyét is, aki hasznos tanácsokkal lát el bennünket.

A Pedagógiai Programhoz igazítottuk munkákat, illetve a Pedagógiai Programot is módosítjuk a pályázatban foglaltakat figyelembe véve. Az alapcélok megvalósítását nagyban segíti ez a kezdeményezés. Tanulóink könnyebben és kézzelfogható módon ismerkednek meg a fenntarthatóság fogalmával, elkülönül számunkra például a szemét és a hulladék fogalma, tisztában vannak az újrahasznosítás módjaival. Az egészséges táplálkozást segíti a zöldségek megismerése, később majd a felhasználása. A kerti munka fejleszti diákjaink finommotorikáját, szabály - és feladattudatát, kitartását, a tervszerűséget. Hasznos a pályaválasztás szempontjából is, hisz a gyerekek megismerkednek a mezőgazdasági munkákkal, a különböző munkafázisokkal, az ehhez a munkához szükséges kompetenciákkal. A településünkön nagy hagyománya volt mindig is a mezőgazdasági termelésnek, a kiskertekben történő zöldség- és gyümölcstermesztésnek. Ezzel a programmal most ismét lehetővé válik ezek népszerűsítése.

 Mind a szülők, mind a kollégák részéről tapasztalunk negatív és pozitív hozzáállást is. Van, aki támogatja a programot, szívesen részt vesz a megvalósításban. A másik részük nem tartja hasznosnak ezt a fajta tevékenységet.

A munkánk tudatos és tervezett részét a következő tanévben az önkormányzattól kapott veteményes kert további megmunkálása, valamint az iskolaudvarban lévő gyógynövényes kert rendbetétele, bővítése fogja jelenteni. Ennek a koordinálását a továbbképzésen részt vett kolléganőnk és az önkormányzat gondnoka közösen fogják végezni. Az alsós évfolyamból az egész napos nevelésben részesülő 3. évfolyamos tanulók fognak technika és környezet órákon valamint iskolaotthonos időben kijárni kertészkedni. A felső tagozatosok közül a 7. évfolyamos tanulók projektje lesz a kerti munkák egy részének elvégzése. A gyógynövényes kert és az iskolaudvar rendben tartása az öko- manók feladata lesz a jövőben is.